අන්තර්ජාතික වශයෙන් කීර්තියට පත් වී තිබෙන අප මාතෘ භූමියේ ඉතාමත් සාර්ථකව සිදුවන කර්මාන්තය සංචාරක කර්මාන්තයයි ජාතික නිදහස් පෙරමුණේ නායක විමල් වීරවංශ මහතා පසුගියදා ප්‍රකාශ කෙළේය.කොළඹ බ්‍රිස්ටල් වීදියේ යුධ හමුදා සුබසාධක සංගම් ශාලාවේ පසුගියදා පැවති සංචාරක රියදුරු සංගමයේ ප්‍රථම වාර්ෂික රැස්වීමට සහභාගි වෙමින් වීරවංශ මහතා එසේ කියා සිටියේය.මෙරටට පැමිණෙන සංචාරකයන්ගේ වැරදි අදහස් නිවැරදි කිරීමේ වගකීම සහ ශ්‍රී ලංකාව පිළිබඳ ඔවුන් තුළ තිබෙන කළු පැල්ලම මකා දමන්න ඔබට හැකි වේ යැයිද වීරවංශ මහතා පැවැසීය.සුදු හමට ගැති වී මෙරට විනාශ කරන විජාතික බලවේග පරාජය කරන්න ඔබට පුළුවනි යයි කී ඒ මහතා ඉදිරියේදී මේ සංචාරක කර්මාන්තය සමඟ දිගටම කටයුතු කරන්න සිටින ඔබ ජනාධිපති මහින්ද රාජපක්‍ෂ මහතාට කරන විදේශීය බොරු චෝදනාවන්ට විරුද්ධව නැගී සිටීමට ශක්තිමත් විය යුතු යයිද කීය.මෙහිදී කතා කළ සංචාරක කටයුතු ඇමැති අචල ජාගොඩ මහතා, මෙරටට පැමිණෙන සංචාරකයින් හට සෑම කිලෝ මීටර් 50 ක් 60 ක් ඇතුළතම ඔවුන්ගේ වෙහෙස මහන්සිය නිවා ගන්නා අතරතුර ඒ ස්ථානයන්හි කිසියම් වූ සංචාරකමය වැදගත්කමකින් යුතු ස්ථාන ඉඳිකර පෙන්වීමට තමා අදහස් කරන බව පැවසීය.ගුවන් තොටුපලින් මෙරටට ඇතුළුවන සංචාරකයින්ට ශ්‍රී ලංකාව පිළිබඳ වටිනාකම ඇති කර පෙන්වීම මේ රියදුරු මහතුන්ගේ වගකීමක් බවද සංචාරක ඇමැතිවරයා පැවසීය.සංචාරක සංවර්ධන අධිකාරියේ හිටපු අධ්‍යක්‍ෂ යූ. පී. එස්. පතිරණ, සංචාරක සංවර්ධන අධිකාරියේ ආරක්‍ෂක උපදේශක හිටපු නියෝජ්‍ය පොලිස්පති ඩබ්. පී. දයාරත්න සහ සංචාරක පොලිස් කොට්ඨාසයේ පොලිස් පරීක්‍ෂක ජයරුවන් කොට්ටහච්චි, ජාතික සංචාරක රියදුරු සංගමයේ ලේකම් ඩොනල්ඩ් රාජපක්‍ෂ යන මහත්වරුන්ද මේ අවස්ථාවට සහභාගි වූහ.